**EUROPE READR – VZPOSTAVITEV JAVNO-ZASEBNIH PARTNERSTEV**

**Kaj je to:**

Europe Readr je digitalna platforma z brezplačnim izborom evropske literature o aktualnih temah. Lansirana bo 1. julija 2021. Gre za največji kulturno-promocijski projekt slovenskega predsedovanja Svetu EU, s katerim bodo kasneje nadaljevala tudi druga predsedstva, vsako s svojo krovno temo. Slovenija je izbrala prihodnost bivanja.

Projekt spodbuja bralno kulturo in kritično razmišljanje, ki v boju proti dezinformacijam iz meseca v mesec pridobivata na pomenu. Povezuje ustvarjalce, mislece in bralce po celem svetu ter postavlja kulturo v središče trajnostnega razvoja. Z deli, ki nagovarjajo vse generacije od najmlajših, želi državljane spodbuditi k čim bolj aktivnem sodelovanju pri zeleni tranziciji.

**Ozadje:**

Europe Readr odraža nov pristop Slovenije in Evropske Unije k mednarodnemu sodelovanju v kulturi, ki se od »promocij kultur« premika k »sodelovanju v kulturi«. Kulturo prepoznava kot gonilo evropskega povezovanja in trajnostnega razvoja ter orodje evropskih zunanjih odnosov s svetom. Sistemski politični ukrepi (npr. evropski podnebni pakt) imajo lahko učinek le, če pri njih sodelujejo državljani, zato je politični dialog nujno pospremiti s širšim kulturnim gibanjem.

**Izvedba:**

Slovenija bo do 1. julija 2021 vzpostavila spletno stran z izborom sodobnih evropskih literarnih del, ki bodo brezplačno na voljo svetovni publiki. Izbor bo opravila neodvisna mednarodna zasedba v skladu z usmeritvami predsedujoče države članice. Ob zaključku predsedovanja bo platformo prevzela naslednja predsedujoča (Francija) in definirala svojo temo, na podlagi katere bo naredila nov evropski izbor literarnih del. Veleposlaništva, konzulati, stalna predstavništva, EU delegacije, predstavništva Evropske komisije in pisarne Evropskega parlamenta bodo projekt izvajali na lokalni ravni in zagotovili, da bo brezplačen izbor del dosegel čim širše občinstvo po svetu. Za izvedbo lokalnih aktivnosti bodo izvajalcem zagotovljena a) dodatna finančna sredstva, b) urejen nabor predlaganih lokalnih aktivnosti za izvedbo in promocijo ter c) koordinacija in svetovanje MZZ.

**Lokacija izvedbe:**

Po celem svetu, več kot 50 lokacij.

**Časovnica:**

Januar 2021: končan slovenski izbor evropskih del na temo prihodnost bivanja ter smernice za lokalno implementacijo po svetu.

Februar 2021: objavljen razpis za izvedbo lokalnih Europe Readr aktivnosti za veleposlaništva, konzulate, lokalne EUNIC grozde, EU delegacije in pisarne EK.

Marec 2021: objavljeni rezultati razpisa za izvedbo lokalnih Europe Readr aktivnosti.

Julij 2021: uradni začetek predsedovanja, lansiranje Europereadr.eu ter začetek izvajanja lokalnih aktivnosti.

Januar 2022: uradni začetek francoskega predsedovanja in prehod na francoski nabor del.

**Kontekst:**

Slovenija je s koordinirano zagovorniško kampanjo v projekt vključila širok in raznolik nabor partnerjev. Že v fazi priprav sodelujejo vse države članice EU, Evropska služba za zunanje delovanje – EEAS, Direktorat za razvojno sodelovanje Evropske komisije - DEVCO, mreža evropskih kulturnih inštitutov EUNIC ter drugi manjši partnerji. S tem želimo zagotoviti uspeh in nadaljevanje projekta tudi po zaključku PSEU21, dodatno financiranje pa bo omogočilo bolj bogat nabor evropske literature ter bolj ambiciozno lokalno implementacijo po svetu.

**Vaša vloga:**

Projekt želimo vzpostaviti in implementirati po načelu javno-zasebnega partnerstva, zato kot **strateške partnerje** iščemo podjetja, ki bi na svetovni ravni postala »ambasadorji« projekta (v smislu spodbujanja k trajnostni prihodnosti bivanja in evropskemu povezovanju) in ki bi bila projekt hkrati pripravljena tudi finančno podpreti in s tem omogočiti njegovo implementacijo v še več državah po svetu.

**Koga iščemo:**

Evropska podjetja,

* ki so družbeno odgovorna in katerih blagovna znamka sovpada z vizijo projekta (trajnostni razvoj, kreativnost kot družbeno gonilo, evropska integracija, spodbujanje aktivnega državljanstva),
* ki bi jim sodelovanje v projektu bilo zanimivo tudi z vidika krepitve svoje lastne blagovne znamke;
* ki so projekt pripravljena podpreti v višini 5000 €.

**Kaj nudimo partnerjem:**

* vidno omembo na platformi Europe Readr, na vseh promocijskih gradivih (plakati, razglednice, video, revije itd.) in ob vseh fizičnih izvedbah (sejmi, literarni dogodki, postavitve v izložbah, pop-up knjižnice itd.);
* možnost fizične prisotnosti na dogodkih v državah po izboru partnerja;
* možnost intervjujev v državah po izboru partnerja, v lokalnih medijih ali na družbenih omrežjih projekta,
* po dogovoru.

**Dodatne informacije:** samo.selimovic@gov.si